b'\n_START_ARTICLE_\nVoitilanpy\xc3\xb6li\n_START_PARAGRAPH_\nVoitilanpy\xc3\xb6li on kyl\xc3\xa4 Salossa entisen Halikon kunnan pohjoisosassa Vaskiolla. Syrj\xc3\xa4inen pikkukyl\xc3\xa4 sijaitsee Turilantien varrella Kierlan ja Latalan kylien v\xc3\xa4liss\xc3\xa4. Kyl\xc3\xa4alue on k\xc3\xa4\xc3\xa4nnetyn L-kirjaimen muotoinen, joka jatkuu Kuusjoen rannalta syv\xc3\xa4lle Kakossuolle saakka._NEWLINE_Voitilanpy\xc3\xb6lin leve\xc3\xa4 etel\xc3\xa4osa sijaitsee suunnilleen Turilantien ja Kuusjoen v\xc3\xa4lisell\xc3\xa4 alueella. Maasto on p\xc3\xa4\xc3\xa4osin tasaista peltomaata, jota halkoo kaksi syv\xc3\xa4ss\xc3\xa4 uomassa virtaavaa puroa, jotka laskevat Kuusjokeen Viljakankosken kohdalla. Purojen syv\xc3\xa4t uomat ovat heinikkoa ja Kuusjoen rannat ovat metsik\xc3\xb6ityneet. Voitilanpy\xc3\xb6lin kyl\xc3\xa4alueen kapea pohjoisosa on p\xc3\xa4\xc3\xa4asiassa soista mets\xc3\xa4\xc3\xa4, jonne on raivattu muutama peltoaukea. Pohjoisosassa avautuu laaja Kakossuo._NEWLINE_Voitilanpy\xc3\xb6li oli viel\xc3\xa4 1800-luvulla asumatonta takamaata, jossa oli muutama niitty. Kyl\xc3\xa4\xc3\xa4n kehittyi 1800-luvun puolenv\xc3\xa4lin j\xc3\xa4lkeen nopeasti maaviljelyst\xc3\xa4 ja kyl\xc3\xa4n kantatila on lohkottu kahdeksaan osaan jo vuonna 1907. N\xc3\xa4ist\xc3\xa4 tiloista on en\xc3\xa4\xc3\xa4 j\xc3\xa4ljell\xc3\xa4 vain kantatila Voitilanpy\xc3\xb6li sek\xc3\xa4 Soininen, Myllyhaka ja Soisalo. Kyl\xc3\xa4n yksi alkuper\xc3\xa4isasukkaista on ollut "Kulta-Kustaa", joka yritti l\xc3\xb6yt\xc3\xa4\xc3\xa4 kultaa Kakossuosta. H\xc3\xa4nelle on pystytetty kyl\xc3\xa4\xc3\xa4n muistomerkki. Kyl\xc3\xa4ss\xc3\xa4 oli 1960-luvun ajan kyl\xc3\xa4kauppa, joka on nyt muutettu asuintaloksi.'